Ousmane Dembélé

Mansour Ousmane Dembélé (Vernon (Eure), Frantzia, 1997ko maiatzaren 15a) futbol munduan Dembélé deitura soilaz ezaguna, Bartzelona Futbol Klubean eskuin edo ezker hegaleko gisa jokatzen futbol jokalari frantziarra da.

Gainera, Frantziako selekzio nazionalarekin jokatzen du 2016tik, eta berarekin 2018ko Errusiako Munduko Txapelketa irabazi zuen.

Bizitza pribatua 
Bere aita Malikoa da, eta bere amak bere ama frantziarra. Halere, amak Mauritaniako eta Senegalgo nazionalitatea ere baditu bere jatorriarengatik. Islam erlijioa praktikatzen du.

Ibilbidea

Stade Rennais 
Bere ibilbidea Évreux eta Rennes taldeetako harrobian hasi zen, 2010ean batetik bestera igaroz. 2014-2015 denboraldian Renneseko bigarren taldera iritsi zen eta denboraldi horretan 22 partidu jokatu eta 13 gol sartu zituen.

2015-2016 
Hurrengo denboraldian, lehen taldearekin Ligue 1 txapelketan debuta egin zuen, eta 26 partidutan 12 gol sartu zituen.

Borussia Dortmund 
Frantzian egin zuen denboraldi onak 2016ko udan Borussia Dortmund taldeak bera fitxatzea eragin zuen. Talde alemaniarrak 15 milioi euro ordaindu zituen. Han denboraldi bakarra igaro zuen Espainiako Ligara joan aurretik.

2016-2017 
Txapelketa guztien artean 50 partidu jokatu zituen, eta 10 gol sartu; "dribling" ederrak eta asistentzia politak ere erakutsiz (22). Denboraldian zehar bere maila hobetuz joan zen, Thomas Tuchelek zuzenduta taldeko jokalari onena eta denboraldi horretako Bundesligako jokalari onenetarikoa bihurtu arte.

Bartzelona Futbol Kluba 
2017ko udan, Neymarren hutsunearen aurrean Bartzelonak fitxatu zuen eta laugarren denboraldia du han. Denera 130 milioi euro ordaindu zituen talde kataluniarrak, momentu hartan bere historiako fitxaketa garestiena bihurtu zelarik. 5 urteko kontratua sinatu zuen.

2017-2018 
Lehenengoan zailtasun batzuk izan zituen. Halere, denboraldiaren bukaeran zifrak pixka bat txukundu zituen. Min hartuta egotearen ondorioz ere hainbat partidu galdu zituen, denera 24 partidu besterik ez zituen jokatu. Haietan 4 gol sartu zituen, eta 9 asistentzia banatu.

2018-2019 
Bigarrenean berriz, bere bertsio onena azaldu zuen. Lesioek errespetatu egin zuten, eta 42 partidu jokatzera heldu zen. Aurreko denboraldiko zifrak asko hobetu zituen, 14 gol sartuz. Halere, klubarekin arazoak izan zituen; izan ere, entrenamendu batera berandu heltzeagatik 100.000 euroko zigorra jarri zioten, eta honek polemika sortu zuen.

2019-2020 
Hurrengo denboraldia berriz, bere ibilbide profesionaleko okerrena izan zen, lesioek berriz ere ez baitzioten 9 partidu besterik jokatzen utzi. 492 minutu bakarrik jokatu zituen, gol bat sartuz.

Estatistikak

Selekzio nazionala 
2016an debutatu zuenetik, eta hainbat azpi-kategoriatan jokatu ondoren, 21 partidu jokatu ditu absulutuarekin, 2 gol sartuz.

Kanpo estekak 

Frantziako futbolariak
FC Barcelonako futbolariak
Normandiarrak
Ohorezko Legioko zaldunak